text: Kolding: Isen er sikker
  25 januar 2013 kl. 12.28
  I Vejle er det forbudt at færdes på isen, fordi den er usikker. Men i Kolding må man godt.
  Kolding Kommune giver nu tilladelse til at færdes på isen på Slotssøen i Kolding, Ødis Sø og Bønstrup Sø i Vamdrup.
  - Vi har lavet fem målinger i hver sø, og isen i Slotssøen, Ødis Sø og Bønstrup Sø er nu over 13 cm tyk, og så kan vi åbne søerne for færdsel. Isen i Dollerup Engsø og Marielundsøen er omkring 12 cm tyk, så dem kan vi ikke frigive endnu, siger skov- og landskabsingeniør Stine Houborg, Kolding Kommune.
  Fra på mandag begynder det at tø, og derfor kan tilladelsen til at færdes på isen hurtigt blive trukket tilbage igen.
  